als_Latn dik_Latn sag_Latn
I shumë kritikuari Kristiano Ronaldo, ishte sonte figura qendrore te Portugalia duke i ndihmuar “luzitanët” mu në momentin e duhur. Ronaldo shënoi të dy golat për Portugalinë përballë Holandës, kombëtare kjo e cila e para avansoi në këtë ndeshje. Autor i golit të epërsisë për “tulipanët” në këtë ndeshje ishte Rafael Van Der Vart i cili mjaft mirë plasoi një top në rrjetën e Rui Patrisios i cili nuk kishte çfarë të bëjë në minutën e 11-të, veçse të nxjerrë topin nga rrjeta e tij.
Përveç golit në pjesën e parë, Ronaldo kishte edhe tre tentativa tjera gjatë 45 minutave të para, mirëpo në dy raste Stekelenburg ishte më i suksesshëm se ylli portugez, ndërsa në minutën e 35-të goditja e tij me kokë përfundoi vetëm skaj shtyllës. Ronaldo shkëlqeu edhe në pjesën e dytë, duke shënuar edhe një gol tjetër, ndërsa në dy raste mjaft mirë asistoi për bashkëlojtarët e tij, të cilët megjithatë nuk arritën që të shënojnë.
Në minutën e 74-të e bëri Ronaldo i cili pranoi një top të mrrekullueshëm nga ana e Nanit dhe nuk fali duke qëlluar edhe për herë të dytë rrjetën e Stekelenburgut dhe në këtë mënyrë duke ju dhënë fund shpresave të “tulipanëve” për vazhdimin e garave më tutje në këtë evropian. Një minutë para fundit të takimit Ronaldo mund të shënonte “hat-trikun” e parë në EURO 2012-të, mirëpo goditja e tij me të majtën përfundoi vetëm në shtyllë.
Danimarka – Gjermania 1:2
Fitore që i siguroi vendin e parë në grupin “B” shënoi edhe Gjermania, kombëtare kjo e cila edhe njëherë tjetër shfaqi mjaft siguri në lojën e saj dhe ju bëri me dije të gjithëve se do të jetë një ndër kombëtaret kryesore për tu stolisur me titullin e kampionit. Vetëm pas 19 minutave lojë fitoren e pancirëve përballë danezëve e paralajmëroi Lukas Podolski i cili shënoi golin e tij të 44-të me fanellën e Gjermanisë në ndeshjen e tij të 100-të jubilare. Megjithatë danezët iu kundërpërgjigjën shumë shpejt këtij goli, duke barazuar shifrat në 1:1 vetëm pas 5 minutave me anë të Krohn Dehli, për të cilin ishte ky goli i dytë në këtë evropian, pas atij kundër Holandës. Me rezultatin 1:1 këto dy kombëtare shkuan në pushim, ndërsa në pjesën e dytë, më saktësisht në minutën e 80-të, rezervisti Lars Bender shënoi golin e fitores për Gjermaninë. Për Lars Bender ishte ky goli i parë në paraqitjen e tij të 8-të për Gjermaninë, kombëtare kjo e cila është e vetmja e cila gjatë fazës së parë në grupe ka arritur që ti merrë pikët maksimale.
Kujtojmë se Gjermania shënoi fitore edhe përballë Portugalisë (1:0) dhe Holandës (2:1), ndërsa me 6 pikë në vendin e dytë u rendit Portugalia e Paulo Bentos, duke lënë pas vetes Danimarkën dhe Holandën, kombëtare këto që përfunduan aventurën e tyre në EURO 2012-të që në fazën në grupe.
/asport/
You must be logged in to post a comment Login
als_Latn als_Latn als_Latn als_Latn als_Latn als_Latn mlt_Latn eng_Latn